**ព្រះរាជាណាចក្រកម្ពុជា**

**ជាតិ សាសនា ព្រះមហាក្សត្រ**

rr°ss

**ក្រសួងអប់រំ យុវជន និងកីឡា**

**សាកលវិទ្យាល័យគ្រប់គ្រង និងសេដ្ឋកិច្ច**

3

គោលការណ៍ និង នីតិវិធី

ស្តីពី

ការតម្លើងប្រាក់ម៉ោង និង លាភការផ្សេងៗដល់សាស្ត្រាចារ្យ

​​​​​​​​​**-**បានឃើញព្រះរាជក្រម ០២/រកម/០១៩៦.០១ ចុះថ្ងៃទី ២៤ ខែ មករា ឆ្នាំ ១៩៩៦ ដែលប្រកាសឱ្យប្រើច្បាប់ ស្តីពីការបង្កើតក្រសួងអប់រំ យុវជន និងកីឡា

-បានឃើញព្រះរាជក្រឹត្យ នស/រកត/០៣០៣/១២៩ ចុះថ្ងៃទី ៣១ ខែ មីនា ឆ្នាំ ២០០៣ ស្តីពីការទទួលស្គាល់គុណភាពអប់រំឧត្តមសិក្សា

-បានឃើញអនុក្រឹត្យលេខ ០១ អនក្រ ចុះថ្ងៃទី ២០ ខែ មករា ឆ្នាំ ១៩៩២ ស្តីពីការបង្កើត និងការគ្រប់គ្រងគ្រឹះស្ថានឧត្តមសិក្សា និងសិក្សាឯកទេស

-បានឃើញអនុក្រឹត្យលេខ ៥៤ អនក្រ.បក ចុះថ្ងៃទី ១៣ ខែ មិថុនា ឆ្នាំ ២០០២ ស្តីពី លក្ខណៈវិនិច្ឆ័យ នៃការបង្កើតសាកលវិទ្យាល័យ

-បានឃើញអនុក្រឹត្យលេខ ២៥ អនក្រ.បក ចុះថ្ងៃទី ០៧ខែ មីនា ឆ្នាំ ២០០៦ ស្តីពីការទទួលស្គាល់ការប្រែក្លាយ ពីវិទ្យាស្ថានគ្រប់គ្រង និងសេដ្ឋកិច្ចទៅជា សាកលវិទ្យាល័យគ្រប់គ្រង និងសេដ្ឋកិច្ច ដោយរាជរដ្ឋាភិបាល នៃព្រះរាជាណាចក្រកម្ពុជា

-យោងតាមលក្ខន្តិកៈទូទៅស្តីពីការគ្រប់គ្រង និងការប្រព្រឹត្តទៅ របស់សាកលវិទ្យាល័យគ្រប់គ្រង និងសេដ្ឋកិច្ច

-យោងតាមការចំាបាច់របស់សាកលវិទ្យាល័យគ្រប់គ្រង និងសេដ្ឋកិច្ច

ដើម្បីប្រសិទ្ធភាព ក្នុងការតម្លើងប្រាក់ម៉ោង និងលាភការផ្សេងៗដល់សាស្រ្តាចារ្យដែលមានស្នាដៃឆ្នើមក្នុងការបង្រៀន គណៈគ្រប់គ្រងសាកលវិទ្យាល័យគ្រប់គ្រង និង សេដ្ឋកិច្ចបានដាក់ចេញនូវគោលការណ៍សម្រាប់អនុវត្តដែលមានខ្លឹមសារដូចតទៅ៖

ជំពូក ១

បញ្ញាត្តិទូទៅ

**ប្រការ១:** គោលការណ៍នេះមានឈ្មោះថា“គោលការណ៍តម្លើងប្រាក់ម៉ោង និងលាភការផ្សេងៗដល់សាស្ត្រាចារ្យ“ ដែលបានរៀបរៀងចងក្រងដោយ គណៈគ្រប់គ្រងសាកលវិទ្យាល័យ ក្នុងក្របខណ្ឌអនុវត្តការលើកទឹកចិត្តដល់សាស្រ្តាចារ្យសាកលវិទ្យាល័យ។

**ប្រការ២:** គោលការណ៍នេះមានគោលដៅនិងគោលបំណង ចំបងទុកជាមូលដ្ឋាន ក្នុងការតម្រង់ទិសចំពោះការតម្លើងប្រាក់ម៉ោង និងលាភការផ្សេងៗដល់សាស្ត្រាចារ្យ ដែលមានស្នាដៃឆ្នើមក្នុងការបង្រៀននៅគ្រប់កម្រិតទាំងអស់ របស់សាកលវិទ្យាល័យគ្រប់គ្រង និងសេដ្ឋកិច្ច ដែលប្រកបដោយតម្លាភាព​ ប្រសិទិ្ធភាព និងមានភាពយុត្តិធម៌។

ជំពូក ២

ខ្លឹមសារនៃការតម្លើងប្រាក់ម៉ោង និងលាភការផ្សេងៗ

**ប្រការ៣:** ការតម្លើងប្រាក់ម៉ោង និងលាភការផ្សេងៗដល់សាស្ត្រាចារ្យគឺជាការចាំបាច់ និងជា***ការលើកទឹកចិត្ត***ដ៏ចំបងមួយដើម្បីជំរុញឱ្យមានការខិតខំប្រឹងប្រែងអស់ពីសមត្ថភាព ក្នុងការឈានទៅទទួលបានលទ្ធផលល្អក្នុងការបង្រៀនរបស់សាស្ត្រាចារ្យម្នាក់ៗប្រកបដោយប្រសិទ្ធិភាព និងគុណភាពខ្ពស់។

**ប្រការ៤:** ការតម្លើងប្រាក់ម៉ោង និងលាភការផ្សេងៗដល់សាស្ត្រាចារ្យត្រូវធ្វើក្នុងរយៈពេលមួយឆ្នាំម្តងគឺរៀងរាល់ចុងឆ្នាំសិក្សានីមួយៗ។

**ប្រការ៥:** លក្ខណៈនៃការតម្លើងប្រាក់ម៉ោង និងលាភការផ្សេងៗដល់សាស្ត្រចារ្យមានជាអាទិ៍ៈ

 -ស្នើសុំតម្លើងគោរមងារ កិត្តិនាមរបស់សាស្ត្រាចារ្យ

 -ការតម្លើងលទ្ធផលស្នាដៃ (ផ្តល់ឱកាសចូលរួមក្នុងសកម្មភាពផ្សេងៗ)

 -ការតម្លើងសមត្ថភាពបង្រៀន(បង្រៀនកម្រិតខ្ពស់ជាងមុន)

**ប្រការ៦:** គោលបំណងនៃគោលការណ៍តម្លើងប្រាក់ម៉ោង និងលាភការផ្សេងៗដល់សាស្រ្តាចារ្យ​ មានដូច តទៅៈ

 -ដើម្បីប្រសិទ្ធិភាព និងគុណភាពនៃការបណ្តុះបណ្តាល

 -ដើម្បីបង្កើនមុខវិជ្ជាបង្រៀន(មិនឱ្យលើស ៣មុខវិជ្ជាក្នុងមួយឆ្នាំសិក្សា)

 -ដើម្បីបង្កើនប្រាក់ម៉ោងបង្រៀនឱ្យខ្ពស់ជាងមុន

 -ដើម្បីបង្កើនចំនួនម៉ោងបង្រៀន (មិនឱ្យលើស ២៤ម៉ោងក្នុងមួយសប្តាហ៍)

 -ដើម្បីលើកទឹកចិត្តដល់សាស្ត្រាចារ្យដែលបានបង្រៀនល្អ

 -ដើម្បីជួយផ្សព្វផ្សាយកិត្តិនាមរបស់សាស្ត្រាចារ្យដែលមានស្នាដៃឆ្នើមក្នុងការបង្រៀន

ជំពូក ៣

ដំណើរការនៃការតម្លើងប្រាក់ម៉ោង និងលាភការផ្សេងៗ

ការតម្លើងប្រាក់ម៉ោង និងលាភការផ្សេងៗដល់សាស្ត្រាចារ្យ ត្រូវប្រតិបតិ្តតាមដំណើរការដូចមានចែងខាងក្រោម៖

**ប្រការ៧:** ផ្តើមចេញពីការស្នើរឡើងដោយបុគ្គលិកទទួលបន្ទុកផ្នែកសាស្ត្រាចារ្យ តាមឋានានុក្រមមកសាកលវិទ្យាធិការ នូវបញ្ជីឈ្មោះសាស្រ្តាចារ្យដែលមានគុណសម្បតិ្តឆ្នើម ក្នុងការបង្រៀន ហើយដែលត្រូវបានតម្លើងប្រាក់ម៉ោង និងលាភការផ្សេងៗដោយភ្ជាប់មកជាមួយនូវសំណុំឯកសារលទ្ធផល នៃការវាយតម្លៃរបស់ គណៈកម្មការ និងសម្រង់មតិរបស់និស្សិត។ បុគ្គលិកទទួលបន្ទុក ត្រូវមានស្វ័យភាព ក្នុងការលើកសំណើប្រកបដោយតម្លាភាព សុក្រឹត្យភាព និង ភាពយុតិ្តធម៌ចំពោះគ្រប់សាស្ត្រាចារ្យទាំងអស់របស់សាកលវិទ្យាល័យ។

**ប្រការ៨:​​​​** ក្រោយពីទទួលបានសំណើ សាកលវិទ្យាធិការធ្វើការពិចារណា និងរៀបចំការប្រជុំជាមួយគណៈគ្រប់គ្រង និងការិយាល័យទទួលបន្ទុកដើម្បីសម្រេច។

**ប្រការ៩:​​​​** សាកលវិទ្យាធិការចេញសេចក្តីសម្រេចតាមស្មារតីអង្គប្រជុំ ជូនទៅការិយាល័យទទួលបន្ទុកវិញដើម្បីអនុវត្ត។

ជំពូក ៤

លក្ខណៈវិនិច្ឆ័យសម្រាប់ការតម្លើងប្រាក់ម៉ោង និងលាភការផ្សេងៗ

**ប្រការ១០:​​​​** សាស្ត្រាចារ្យដែលអាចតម្លើងប្រាក់ម៉ោង និងលាភការផ្សេងៗ បានលុះត្រាតែមានគុណសម្បត្តិ សមស្របតាមលក្ខណៈវិនិច្ឆ័យដូចខាងក្រោមៈ

 ១-មានកម្រិតចំណេះដឹងវិជ្ជាជីវៈខ្ពស់

 ២-មានស្នាដៃឆ្នើម និងបទពិសោធន៍ល្អក្នុងការបង្រៀន និងមានការទទួលស្គាល់ពីគណៈកម្មការវាយតម្លៃ ព្រមទាំងការគាំទ្រពីសំណាក់និស្សិតក្នុងថ្នាក់ដែលធ្លាប់បានបង្រៀន

 ៣-សកម្មចូលរួមក្នុងគ្រប់កម្មវិធីចាំបាច់នានារបស់សាកលវិទ្យាល័យ

 ៤-មានក្រមសីលធម៌វិជ្ជាជីវៈល្អ និងសីលធម៌រស់នៅស្អាតស្អំ

 ៥-គោរពបានខ្ជាប់ខ្ជួននូវ វិន័យ គោលការណ៍ និង​បទបញ្ជាផ្ទៃក្នុង

 ៦-មានការអភិវឌ្ឍន៍ផ្នែកចំណេះដឹង និងបទពិសោធន៍ល្អប្រសើរជាងមុនមានជាអាទិ៍ៈ

 -ការអភិវឌ្ឍន៍កម្រិតសិក្សាខ្ពស់ជាង

-ការចូលរូមក្នុងវគ្គបណ្តុះបណ្តាល សិក្ខាសាលា វគ្គសិក្សាខ្លីនានា ការសិក្សាស្រាវជ្រាវនានា បង្កើននូវចំណេះដឹងបានច្រើន ជាពិសេសបទពិសោធន៍ក្នុងមុខជំនាញការងារ

 ៧-មានភាពចាស់ទុំ ក្នុងការបង្រៀនទទួលបានលទ្ធផលល្អ និងមានការរីកចំរើន

 ៨-សាស្ត្រាចារ្យដែលមានកម្រិតសញ្ញាបត្របរិញ្ញាបត្រ និងមានបទពិសោធន៍បង្រៀន​បីឆ្នាំឡើងទៅដែលបានបង្រៀនមុខវិជ្ជាមួយបានយ៉ាងតិច ពីរឆមាសទើបអាចវាយតម្លៃតម្លើងប្រាក់ម៉ោង និងលាភការផ្សេងៗបាន

៩-សាស្ត្រាចារ្យកម្រិតអនុបណ្ឌិត និងបណ្ឌិតដែលបង្រៀនបានចាប់ពី ពីរឆមាសឡើងទៅ ទើបវាយតម្លៃតម្លើងប្រាក់ម៉ោងបាន។

១០-សាស្ត្រាចារ្យដែលទទួលបានលទ្ធផលការវាយតម្លៃល្អ (A) ពីរឆមាសជាប់គ្នាទើបអាចធ្វើការវាយតម្លៃផ្តល់លាភការផ្សេងៗ

ជំពូក ៥

នីតិវិធីនៃការតម្លើងប្រាក់ម៉ោង និងលាភការផ្សេងៗ

 នីតិវិធីដែលត្រូវប្រើប្រាស់សម្រាប់តម្លើងប្រាក់ម៉ោង និងលាភការផ្សេងៗដល់សាស្ត្រាចារ្យគឺ ការវាយតម្លៃដែលត្រូវផ្អែកលើមូលដ្ឋានបីដូចខាងក្រោមៈ

**ប្រការ១១:** ព័ត៌មានរបស់សាស្ត្រាចារ្យដែលបានបង្ហាញក្នុងឯកសារដូចជា សញ្ញាបត្រជំនាញ វិញ្ញាបនបត្របញ្ជាក់ ពីការបណ្តុះបណ្តាលមុខជំនាញផ្សេងៗដែលពាក់ព័ន្ធ ឬវិញ្ញាបនបត្របញ្ជាក់**​​​​**បទពិសោធន៍ ឬលិខិតសរសើរអំពីស្នាដៃការងាររបស់សាស្ត្រាចារ្យ។

**ប្រការ១២:** ការវាយតម្លៃផ្ទាល់របស់គណៈកម្មការ លើការងារបង្រៀនរបស់សាស្ត្រាចារ្យដែលបានអនុវត្តកន្លងមកតាំងពីពេលចូលបំរើការងាររហូតដល់បច្ចុប្បន្ន។

**ប្រការ១៣:** ធ្វើការសម្រង់មតិ ពីនិស្សិតក្នុងថ្នាក់ដែលសាស្ត្រាចារ្យរូបនោះបានបង្រៀន រឺ ការសំនូមពរលើចំនុចខ្វះខាតបន្តិចបន្តួចរបស់សាស្ត្រាចារ្យ។

**ប្រការ១៤:** បន្ទាប់ពីប្រមូលព័ត៌មានខាងលើ បុគ្គលិកទទូលបន្ទុកផ្នែកសាស្ត្រាចារ្យ ធ្វើសំណើតាមឋានានុក្រមមកកាន់សាកលវិទ្យាធិការ ដើម្បីប្រជុំវាយតម្លៃ និងសម្រេច។

ជំពូក ៦

អត្ថប្រយោជន៍ដែលទទួលបាន

**ប្រការ១៥:** សាស្ត្រាចារ្យដែលទទួលបាននិទ្ទេស​ **A** ពីការវាយតម្លៃពីរឆមាសជាប់ៗគ្នានឹងទទួលបានអត្ថប្រយោជន៍ដូចជាៈ

១-ផ្តល់ឱកាសថ្នាក់បង្រៀនច្រើនជាងមុន

២-បន្ថែមមុខវិជ្ជាបង្រៀន(មិនឱ្យលើសបីមុខវិជ្ជាក្នុងមួយឆ្នាំសិក្សា)

៣-ចេញប័ណ្ណសរសើរជូន

៤-បង្កើនប្រាក់ម៉ោងបង្រៀនៈ

-សាស្ត្រាចារ្យដែលមានកម្រិតសញ្ញាបត្របរិញ្ញាបត្រ បូកនិងបទពិសោទយ៉ាងតិចបីឆ្នាំ និងសាស្ត្រាចារ្យកម្រិតអនុបណ្ឌិត​ បង្រៀនបានយ៉ាងតិចពីរឆមាសត្រូវទទួលបាននូវការតម្លើង ប្រាក់ម៉ោងបង្រៀន ០.៥០ដុល្លារ/ម៉ោង។

-សាស្ត្រាចារ្យដែលមានកម្រិតសញ្ញាបត្របណ្ឌិត បង្រៀនបានយ៉ាងតិចពីរឆមាសត្រូវទទួលបានការតម្លើងប្រាក់ម៉ោងបង្រៀន ១ដុល្លារ/ម៉ោង។

**ប្រការ១៦:​​** សាស្ត្រាចារ្យដែលទទួលបាននិទ្ទេស​ **B** ពីការវាយតម្លៃ៣ឆមាសជាប់ៗគ្នានឹងទទួលបានអត្ថប្រយោជន៍ដូចជាៈ

១-ផ្តល់ចំនួនថ្នាក់បង្រៀនច្រើនជាងមុន

២-បន្ថែមមុខវិជ្ជាបង្រៀន(មិនឱ្យលើស​ បីមុខវិជ្ជាក្នុងមួយឆ្នាំសិក្សា)

៣-ចេញបណ្ណសរសើរជូន

៤-បង្កើនប្រាក់ម៉ោងបង្រៀន

-សាស្ត្រាចារ្យដែលមានកម្រិតសញ្ញាបត្របរិញ្ញាបត្រ បូកនិងបទពិសោទយ៉ាងតិចបីឆ្នាំ និងសាស្ត្រាចារ្យកម្រិតអនុបណ្ឌិត​ បង្រៀនបានយ៉ាងតិចបីឆមាសត្រូវទទួលបានការតម្លើងប្រាក់ម៉ោងបង្រៀន ០.៣០ដុល្លារ/ម៉ោង។

-សាស្ត្រាចារ្យដែលមានកម្រិតសញ្ញាបត្របណ្ឌិត បង្រៀនបានយ៉ាងតិចបីឆមាសត្រូវទទួលបានការតម្លើង ០.៥០ដុល្លារ/ម៉ោង។

**ប្រការ១៧:​​** សាស្ត្រាចារ្យដែលទទួលបាននិទ្ទេស​ **C** ពីការវាយតម្លៃពីរឆមាសជាប់គ្នានឹងត្រូវ៖

១-បន្ថយថ្នាក់បង្រៀនឬឲ្យថ្នាក់បង្រៀនៅដដែល

២-មិនមានការលើកទឹកចិត្តផ្សេងៗ

៣-មិនមានការចេញប័ណ្ណសរសើរជូន

៤-មានការណែនាំនូវចំណុចខ្វះខាត

**ប្រការ១៨:​​** សាស្ត្រាចារ្យដែលទទួលបានលំដាប់ **D** ពីការវាយតម្លៃប្រចាំឆមាសនឹងត្រូវ៖

១-មិនអនុញ្ញាតឱ្យចុះកិច្ចសន្យាបង្រៀនបន្ត

២-មិនមានការលើកទឹកចិត្តផ្សេងៗ

៣-មិនបានចេញលិខិតបទពិសោធន៍ក្នុងការបង្រៀនល្អ

**ប្រការ១៩:​​** គោលការណ៍នេះត្រូវអនុលោមទៅតាមគោលការណ៍ហិរញ្ញវត្ថុស្តីពីកម្រិតប្រាក់បៀវត្ស។

ជំពូក ៧

អវសាននៃគោលការណ៍

**ប្រការ២០:​​** រាល់គោលការណ៍ទាំងឡាយណាដែលមានខ្លឹមសារខុស ឬផ្ទុយពីគោលការណ៍នេះត្រូវចាត់ទុកជា និរាករណ៍។

**ប្រការ២១:​​** និរាករណ៍គោលការណ៍នេះ លុះត្រាតែមានការរអនុម័តជាផ្លូវការ ពីគណៈគ្រប់គ្រងសាកវិទ្យាល័យ លើការកែតម្រូវ រឺ បន្ថែមបន្ថយក្នុងជំពូក ឬ ប្រការមួយចំនួន ឬមានគោលការណ៍ថ្មីមកជំនួសទាំងស្រុង។

ជំពូក ៨

ការចូលជាធរមាន

**ប្រការ២២:​​** គោលការណ៍នេះមានប្រសិទ្ធិភាពប្រើប្រាស់ចាប់ពីថ្ងៃចុះហត្ថលេខានេះតទៅ។

បណ្ឌិត ទុន ភក្តី

ចម្លងជូន

* សមាជិកក្រុមប្រឹក្សាភិបាល
* សាកលវិទ្យាធិការរង

“ដើម្បីជ្រាបជាព័ត៌មាន”

* ព្រឹទ្ធបុរស ព្រឹទ្ធបុរសរង
* គ្រប់សាខា
* គ្រប់ការិយាល័យពាក់ព័ន្ធ

“ដើម្បីអនុវត្ត”

* ឯកសារ- កាលប្បវត្តិ

បាត់ដំបង ថ្ងៃទី..............ខែ.................ឆ្នាំ២០..

សាកលវិទ្យាធិការ